Awash nasjonalpark

**Awash nasjonalpark** er en nasjonalpark som ligger i Riftdalen i Etiopia. Parkens areal er 756 km<sup>2</sup>, og ligger i regionene Afar og Oromia. Awash nasjonalpark ble opprettet i 1966, selv om alle godkjenninger først var klare i 1969. Den er klassifisert som naturvernområde av Verdens naturvernunions (IUCN) kategori II (*National Park*). Parken ligger 225&nbsp;km øst for Addis Abeba og noen få kilometer vest for byen Awash. Elven Awash har gitt navn til nasjonalparken, og utgjør dens sørlige grense. I nord grenser parken mot elven Kesem og i vest mot ytterkanten av Sabober-sletten. Midt i parken ligger den sovende stratovulkanen Fantale med en høyde på 2&nbsp;007 moh. Vulkanens siste utbrudd er anslått til å ha inntruffet omkring 1820. I parkens nordlige del ligger Filwoha varme kilder med rikt fugleliv.

Terrenget ligger på mellom 750 og 2&nbsp;007 moh mens gjennomsnittshøyden er rundt 1&nbsp;000 moh. Årlig faller det normalt 620&nbsp;mm nedbør, og mesteparten kommer i regntiden som er fra juni til august. Noe regn kan også falle i perioden februar til april. Temperaturene kan komme opp i 42 grader, mens gjennomsnittstemperaturen normalt ligger mellom 27 og 30 grader. Klimaet er tørt og varmt, og savannenes vegetasjonen består av akasietrær og tornebusker.

Både hovedveien og jernbanelinjen mellom Addis Abeba og Dire Dawa og Djibouti går gjennom parken, og gjør at den er lett tilgjengelig for turister. Mangel på fasiliteter for besøkende gjør at besøkstallene er lave sammenlignet med andre afrikanske lands nasjonalparker (i 2010 hadde Awash nasjonalpark 6&nbsp;137 utenlandske besøkende). Permanente bosetninger, husdyrhold og lokalbefolkningens fremstilling av trekull til brensel er en stadig trussel mot økosystemet i nasjonalparken.

## Dyreliv
Det er registrert 46 pattedyrarter og minst 400 fuglearter i Awash nasjonalpark. Pattedyrarter som lever i parken omfatter oryksantilope sömmerings gaselle, defassa vannbukk, dik-dik, vortesvin, kappebavian, olivenbavian, guerezacolobus, jordsvin, rørbukk, stor og liten kudu. Løve, leopard, gullsjakal og serval er rovdyrarter som kan sees sporadisk. I elven Awash finnes det også flodhester. Av krypdyr finnes det blant annet krokodiller, klippepyton og leopardskilpadde.

Fugleartene spenner fra den store strutsen til de små amarantene. Av fuglene er seks arter stedegne, blant andre: bølgeskjeggfugl, etiopiaklippeskvett, tykknebbravn og flikibis. Flere arter av trapper finnes her, og på gresslettene lever den eiendommelige sekretærfuglen. Andre fuglearter som er observert her er grønnflekkalvedue, grønnkakelar, termittperleskjeggfugl og karminbieter.

Leirplassen ved Awash-elven og området ved Filwoha varme kilder er steder med spesielt rikt fugleliv. Parken er lett tilgjengelig med kjøretøy, og dyrelivet er forholdsvis lett å observere.

## Bildegalleri

Secretary Bird with open beak.jpg|Sekretærfugl
Awash NP Oryx.jpg|Oryksantilope
Parc national d'Awash-Ethiopie-Rivière (2).jpg|Elven Awash renner langs sørenden av parken
Parc national d'Awash-Ethiopie-Coucher du soleil.jpg|Kveldsstemning
Fentale  aerial.jpg|Flyfoto av vulkanen Fantale
Parc national d'Awash-Entrée (1).jpg|Innkjørsel til parken


## Noter



## Referanser


## Kilder
* Ethiopian Wildlife Conservation Agency: Awash National Park Besøkt 5. oktober 2014
* Ethiopian Wildlife and Natural History Society: A Glimpse at Biodiversity Hotspots of Ethiopia - side 45. (pdf) - (publisert 2011) Besøkt 14. oktober 2014

## Eksterne lenker
* 
* Lonely Planet: Introducing Awash National Park Besøkt 5. oktober 2014